Etalón (meradlo)

Etalón môže byť:
širšie významy (iné názvy: normál, štandard; angl. (measurement) standard, etalon, nem. Normal, Etalon, fr. étalon):
novší širší význam: realizácia definície určitej veličiny (resp. realizácia určitej jednotky, prípadne stupnice hodnôt veličiny) slúžiaca ako referencia, spravidla vrátane stanovenia hodnoty veličiny a súvisiacej neistoty merania (Poznámka: Pojem realizácia [t. j. realizácia v širšom zmysle] zahŕňa tri možné postupy: (i) tzv. realizáciu v užšom zmysle [t. j. fyzickú realizáciu jednotky z jej definície], (ii) tzv. reprodukciu [t. j. na základe fyzikálneho javu] a (iii) použitie materializovanej miery. Čiže pojem nezahŕňa len referenčné materializované miery (napr. fyzický prototyp kilogramu), ale aj použitie rôznych prirodzených mier resp. prírodných konštánt, definujúcich meracích predpisov a pod.) 
starší širší význam: meradlo (príp. merací systém a v širšom zmysle aj referenčný materiál) určené (-ný) na realizáciu definície určitej veličiny (resp. realizáciu určitej jednotky, prípadne stupnice hodnôt veličiny) slúžiacu ako referencia (Poznámky: Definíciu realizácie pozri vyššie. Meradlo môže byť zhmotnená miera alebo indikačné meradlo, vrátane meracích prístrojov.)  
užšie významy:
realizácia definície fyzikálnej veličiny (realizácia fyzikálnej jednotky) formou jej zhmotnenia normálom v užšom zmysle (t. j. hmotným telesom alebo prístrojom určeným na definovanie alebo ciachovanie) resp. prototypom ; prototyp (meracej jednotky) 
primárny etalón (=primárny normál) 
normál pre základnú veličinu 
dĺžkový etalón

Ukážky (širších) definícií z významných zdrojov 
Etalón je realizácia definície danej veličiny, so stanovenou hodnotou veličiny a súvisiacou neistotou merania, používaná ako referencia (Medzinárodný metrologický slovník – VIM 2008/2012)   (detto STN 01 0115:2011 )
Etalón je meradlo [merací prístroj, merací prostriedok] určené na definovanie alebo zhmotnenie [materializáciu], uchovávanie alebo reprodukovanie meracej jednotky nejakej veličiny (alebo násobku alebo časti tejto jednotky) na jej prenos na iné meradlá (na účely porovnania) (Vocabulaire de métrologie légale, termes fondamentaux – sedemdesiate a osemdesiate roky 20. stor.) 
Etalón je meradlo určené na realizáciu definície veličiny s ustanovenou hodnotou veličiny a priradenou neistotou merania, používané ako referencia. (zákon č. 157/2018 Z.z.)
Etalón je meradlo určené na definovanie, realizovanie, uchovávanie alebo reprodukovanie meracej jednotky alebo stupnice hodnôt fyzikálnej alebo technickej veličiny. (zákon č. 142/2000 Z. z. [už neplatný])
Etalón meracej jednotky alebo stupnic[e] určitej veličiny je meradlo slúžiace na realizáciu a uchovávanie tejto jednotky alebo stupnice a na jej prenos na meradlá nižšej presnosti. Uchovávaním etalónu sa rozumejú všetky úkony potrebné na zachovanie metrologických charakteristík etalónu v ustanovených medziach. (zákon č. 505/1990 Zb. [už neplatný])

Charakteristika 
Charakteristiky etalónu (vo vyššie uvedenom širšom staršom význame):
používa  sa  výhradne  na  reprodukovanie  a uchovávanie  jednotky  veličiny
má požadované technické a metrologické vlastnosti a je vybavený predpísanou dokumentáciou
je atestovaný príslušnou metrologickou inštitúciou, vyhlásený za etalón a evidovaný ako etalón;   v predpísaných   intervaloch   je   periodicky   znova testovaný (overovaný)
je používaný stanoveným spôsobom a určenými osobami a o používaní sa vedie záznam
je uchovávaný stanoveným spôsobom na stanovenom mieste.

Zdroje

Metrológia